บังคับคดีส่งหนังสือ แจ้งยึดทรัพย์จีทูจี
&#8220;บังคับคดี&#8221; เตรียมส่งหมายบังคับคดีข้าวจีทูจีถึงบุญทรงและพวกรวม 6 คน อย่างช้าส่งภายในวันที่ 23 ก.พ.
23 ก.พ. 2560

“บังคับคดี” เตรียมส่งหมายบังคับคดีข้าวจีทูจีถึงบุญทรงและพวกรวม 6 คน อย่างช้าส่งภายในวันที่ 23 ก.พ.
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีได้รับหนังสือมอบอำนาจจากกระทรวงพาณิชย์ให้ดำเนินการยึดทรัพย์ เพื่อเรียกค่าเสียหายทางแพ่งกรณีทุจริตขายข้าวแบบรัฐต่อรัฐ (จีทูจี) จากอดีตนักการเมืองและข้าราชการ 6 ราย เรียบร้อยแล้ว โดยกรมได้ทำการตรวจสอบและทำบันทึกการยึดหรืออายัดทรัพย์ใดบ้าง รวมทั้งจะทำหนังสือถึงเจ้าของทรัพย์ทั้ง 6 ราย ภายในวันที่ 22 ก.พ. 2560 แต่หากมีรายละเอียดที่ต้องตรวจสอบเพิ่มเติม ก็จะส่งหนังสือให้เรียบร้อยภายในวันที่ 23 ก.พ.ตามข้อบังคับของกรม
“หนังสือจากกระทรวงพาณิชย์ จะระบุว่า ขอให้ยึดหรืออายัดทรัพย์ใดบ้าง แต่ไม่สามารถเปิดเผยได้” น.ส.รื่นวดี กล่าว
สำหรับนักการเมืองและข้าราชการที่เข้าข่ายต้องถูกยึดหรืออายัดทรัพย์ มูลค่ารวม 2 หมื่นล้านบาท คือ นายบุญทรง เตริยาภิรมย์ อดีต รมว.พาณิชย์ นายภูมิ สาระผล อดีต รมช.พาณิชย์ นายมนัส สร้อยพลอย อดีตอธิบดีกรมการค้าต่างประเทศ นายทิฆัมพร นาทวรทัต อดีตรองอธิบดีกรมการค้าต่างประเทศ พ.ต.นพ.วีระวุฒิ วัจนะพุกกะ อดีตเลขานุการ รมว.พาณิชย์ และนายอัครพงศ์ ทีปวัชระ อดีตผู้อำนวยการสำนักการค้าข้าวต่างประเทศ